Zelník, Štefan, poslanec NR SR (2018-02-06):
Ďakujem veľmi pekne. Vážený pán minister, vážené panie poslankyne, vážení páni poslanci. Môj pozmeňovací návrh je vlastne, ide iba o legislatívno-technickú úpravu, ale keďže legislatívny odbor hovorí, že musím to prečítať, napriek tomu, že sa jedná len o legislatívno-technickú úpravu, musím ten pozmeňovák prečítať celý. Takže poprosím o strpenie a jedná sa, ten návrh poslanca Národnej rady Slovenskej republiky Štefana Zelníka k vládnemu návrhu zákona o radiačnej ochrane a o zmene a doplnení niektorých zákonov, tlač 760. Po prvé. V čl. I § 163 znie: „§ 163 Prechodné ustanovenia k úpravám účinným od 15. marca 2018 „(1) Fyzická osoba – podnikateľ alebo právnická osoba, ktorá vykonáva činnosť vedúcu k ožiareniu alebo poskytuje službu dôležitú z hľadiska radiačnej ochrany podliehajúcu povoľovaniu podľa tohto zákona na základe povolenia vydaného podľa zákona č. 355/2007 Z. z. o ochrane, podpore a rozvoji verejného zdravia v znení účinnom do 14. marca 2018, sa od 15. marca 2018 považuje za držiteľa povolenia podľa tohto zákona a je povinná prispôsobiť vykonávacie činnosti vedúce k ožiareniu alebo poskytovanie služby dôležitej z hľadiska radiačnej ochrany požiadavkám tohto zákona. Ustanovenie prvej vety sa nevzťahuje na požiadavky na zaistenie bezpečnosti rádioaktívneho žiariča podľa § 84 zákona, splnenie ktorých je fyzická osoba – podnikateľ alebo právnická osoba povinná preukázať príslušnému orgánu radiačnej ochrany do 31. decembra 2019, inak jej povolenie zanikne. (2) Fyzická osoba – podnikateľ alebo právnická osoba, ktorá vykonáva činnosť vedúcu k ožiareniu alebo poskytuje službu dôležitú z hľadiska radiačnej ochrany podliehajúcu registrácii podľa tohto zákona na základe povolenia vydaného podľa zákona č. 355/2007 Z. z. o ochrane, podpore a rozvoji verejného zdravia v znení účinnom do 14. marca 2018, sa od 15. marca 2018 považuje za držiteľa registrácie podľa tohto zákona a je povinná prispôsobiť vykonávanie činnosti vedúcej k ožiareniu (rozhodnutie o registrácii v súlade s týmto zákonom k ožiareniu), k požiadavkám tohto zákona a príslušný orgán radiačnej ochrany jej bez žiadosti vydá rozhodnutie o registrácii v súlade s týmto zákonom do 31. decembra 2020. Povolenie vydané podľa zákona č. 355/2007 Z. z. o ochrane, podpore a rozvoji verejného zdravia v znení účinnom do 14. marca 2018 sa považuje za doklad o registrácii až do času vydania rozhodnutia o registrácii alebo najneskôr do 31. decembra 2020, kedy platnosť povolenia zaniká. (3) Činnosť s typovo schváleným zdrojom ionizujúceho žiarenia, ktorá podliehala oznámeniu podľa zákona č. 355/2007 Z. z. o ochrane, podpore a rozvoji verejného zdravia v znení účinnom do 14. marca 2018, ktorú vykonávala fyzická osoba – podnikateľ alebo právnická osoba na základe oznámenia, sa od 15. marca 2018 považuje za oznámenú podľa tohto zákona, ak v odseku 4 nie je ustanovené inak. (4) Celotelový kostný denzitometer, na používanie ktorého je potrebná registrácia podľa tohto zákona a ktorého používanie bolo oznámené podľa zákona č. 355/2007 Z. z. o ochrane, podpore a rozvoji verejného zdravia v znení účinnom do 14. marca 2018, možno používať bez registrácie do 31. augusta 2018. (5) Fyzická osoba – podnikateľ alebo právnická osoba, ktorá vykonáva činnosť vedúcu k ožiareniu alebo poskytuje službu dôležitú z hľadiska radiačnej ochrany podliehajúcu povoľovaniu podľa tohto zákona alebo registrácii podľa tohto zákona je povinná dať prevádzkovú dokumentáciu na vykonávanie činnosti vedúcej k ožiareniu alebo prevádzkovú dokumentáciu na poskytovanie služby dôležitej z hľadiska radiačnej ochrany do súladu s požiadavkami tohto zákona do 31. decembra 2018. (6) Zariadenia na lekárske ožiarenie, ktoré nespĺňajú požiadavky podľa § 115, sa musia vyradiť z prevádzky najneskôr do 31. decembra 2020. (7) Osvedčenie o odbornej spôsobilosti vydané podľa zákona č. 355/2007 Z. z. o ochrane, podpore a rozvoji verejného zdravia v znení účinnom do 14. marca 2018, sa od 15. marca 2018 považuje za osvedčenie o odbornej spôsobilosti vydané podľa tohto zákona. (8) Osvedčenia, certifikáty alebo iné doklady o spôsobilosti kvalifikovaného experta, ktoré boli vydané podľa zákona č. 355/2007 Z. z. o ochrane, podpore a rozvoji verejného zdravia v znení účinnom do 14. marca 2018, stratia platnosť 1. júna 2018. (9) Osobné radiačné preukazy externých pracovníkov kategórie A, ktoré boli vydané podľa zákona č. 355/2007 Z. z. o ochrane, podpore a rozvoji verejného zdravia v znení účinnom do 14. marca 2018, sa od 15. marca 2018 považujú za doklad o osobných dávkach externých pracovníkov kategórie A a stratia platnosť uplynutím doby, na ktorú boli vydané. 10) Finančnú zábezpeku za vysokoaktívny žiarič uhradenú do 14. marca 2018 podľa doterajších predpisov národný jadrový fond vráti na základe písomnej žiadosti držiteľa povolenia na vykonávanie činnosti vedúcej k ožiareniu do 30 dní po predložení žiadosti a a) dokladu o odovzdaní vysokoaktívneho žiariča na likvidáciu alebo inému držiteľovi povolenia, b) zmluvy o spätnom odbere vysokoaktívneho žiariča výrobcom alebo dodávateľom, c) zmluvy o komerčnom poistení nákladov na likvidáciu vysokoaktívneho žiariča pre insolventnosť v čase, keď sa žiarič stane nepoužívaným žiaričom alebo opusteným žiaričom, alebo d) zmluvy s držiteľom povolenia na zber, triedenie, skladovanie, spracovanie, úpravu na uloženie a uloženie inštitucionálneho rádioaktívneho odpadu o likvidácii vysokoaktívneho žiariča v čase, keď sa žiarič stane nepoužívaným žiaričom. (11) V konaní o právach, právom chránených záujmov a povinnostiach právnických osôb a fyzických osôb v oblasti radiačnej ochrany, ktoré nebolo ku dňu účinnosti tohto zákona právoplatne skončené, sa postupuje podľa zákona č. 355/2007 Z. z. o ochrane, podpore a rozvoji verejného zdravia v znení účinnom do 14. marca 2018.“. Po druhé. V čl. I príloha č. 11 znie: „Príloha č. 11 k zákonu č. …/2018 Z. z. KRITÉRIÁ PRE PRÍPRAVU NÁRODNÉHO AKČNÉHO RADÓNOVÉHO PLÁNU Národný akčný radónový plán a jeho ciele (1) Znížiť riziko vzniku rakoviny pľúc v dôsledku zvýšeného ožiarenia radónom. (2) Zaviesť zrozumiteľný, priebežne aktualizovaný systém informovania obyvateľov, fyzických osôb podnikateľov a právnických osôb, ktoré prevádzkujú alebo majú v úmysle prevádzkovať pracoviská s možným zvýšeným ožiarením z radónu o a) zdravotných rizikách ožiarenia prírodným ionizujúcim žiarením, b) možnostiach stanovenia objemovej aktivity radónu v pobytových priestoroch a na pracoviskách, c) možnostiach vykonávania nápravných opatrení na zníženie objemovej aktivity radónu v pobytových priestoroch a na pracoviskách, napríklad zvýšením výmeny vzduchu, reguláciou doby pobytu osôb v pobytových priestoroch a na pracoviskách, vykonaním svojpomocných opatrení, d) opatreniach, ktoré sú potrebné dodržať pri rekonštrukcii budov s pobytovými priestormi a pracovísk na zníženie objemovej aktivity radónu a to najmä pri rekonštrukciách zameraných na úsporu energie, e) možnostiach a spôsoboch vykonávania preventívnych opatrení na zníženie objemovej aktivity radónu pred výstavbou pobytových priestorov a pracovísk. (3) Zaviesť zrozumiteľný, priebežne aktualizovaný systém vzdelávania projektantov, architektov, stavebných inžinierov, lekárov, pracovníkov vykonávajúcich stavebný dozor na stavbách, pracovníkov stavebných úradov, učiteľov, pracovníkov realitných kancelárií a laickej verejnosti o radónovej problematike v pobytových priestoroch a na pracoviskách; na tento účel využiť spoluprácu mimovládnych organizácií a médií. (4) Zabezpečiť identifikáciu území so zvýšeným výskytom radónu, kde v budovách s pobytovými priestormi objemová aktivita radónu v priemere za kalendárny rok prekračuje referenčnú úroveň 300 Bq/m³. Na identifikáciu území so zvýšeným výskytom radónu použiť odborne a vedecky podložené kritériá založené na prieskume objemovej aktivity radónu v pobytových priestoroch a na pracoviskách. (5) Zabezpečiť spoluprácu ministerstiev pri vyhľadávaní pracovísk s možným zvýšeným ožiarením z radónu. (6) Podporovať spoluprácu príslušných ministerstiev pri vedeckých projektoch zameraných na a) vývoj metód na stanovenie exhalácie radónu zo stavebných materiálov, b) vývoj nových metód na stanovenie prírodných rádionuklidov v stavebných materiáloch, c) identifikáciu vhodných metód a postupov vrátanie kritérií kvality stanovenia objemovej aktivity radónu v pobytových priestoroch a na pracoviskách, d) identifikáciu vhodných metód, postupov a materiálov na zamedzenie prenikania radónu z podložia e) funkčné technológie na vykonanie nápravných a preventívnych opatrení. (7) Podporovať spoluprácu s Úradom pre normalizáciu, metrológiu a skúšobníctvo SR pri zabezpečení kvality metód na stanovenie objemovej aktivity radónu v pobytových priestoroch a na pracoviskách, radónového indexu pozemku. (8) Vyhodnotiť ciele národného akčného radónového plánu a navrhnúť opatrenia na zníženie objemovej aktivity radónu v pobytových priestoroch a posúdiť možnosti poskytovania dotácií pre občanov na ich vykonanie. (9) Navrhnúť aktualizáciu národného akčného radónového plánu v spolupráci s príslušnými ministerstvami najmenej raz za päť rokov.“. Odôvodnenie: Nové znenie prílohy č. 11 v nadväznosti na legislatívno-technické úpravy v § 135 ako národný akčný radónový plán.